Երևանի Ավան և Նոր Նորք վարչական շրջանների ընդհանուր իրավասության դատարանում ՊՊԾ գնդի գրավման վերաբերյալ դատական նիստին, ինչպես հայտնի է, փաստաբաններից ոմանք և որոշ դատական կարգադրիչներ զննության ու խուզարկության թեմայով շարունակ վիճում են: Այն բանից հետո, երբ զննության ժամանակ մետաղորսիչ սարքն ազդանշան է արձակում, փաստաբաններին առաջարկվում է ազատվել իրենց մոտ եղած այն իրերից, որոնք մետաղորսիչ սարքի ազդանշանի պատճառ են դառնում: Փաստաբանները նշում են, որ իրենց մոտ արգելված իր չկա, սակայն կարգադիչները, առանց այդ մասին հավաստիանալու, նրանց մուտքը դատարան արգելում են: Իսկ այդ մասին հավաստիանալու միակ տարբերակը դատարանում համապատասխան սկաներ սարքավորման բացակայության պայմաններում այն է, որ փաստաբանները դատարկեն իրենց պայուսակի պարունակությունը, ինչը վերջիններս չեն անում: